Ka sekai, Jesu o ile a re ruta gore re tshwanetse go ikanya tsholofetso ya Modimo ya gore o tla re thusa ka dilo tse re di tlhokang. Mme o ne a dira se se fetang seo. O ne a supa tumelo le tshepo e e ntseng jalo mo go Jehofa letsatsi le letsatsi. O ne a bolela jaana: “Diphokoje di na le mengobo le dinonyane tsa legodimo di na le dintlhaga, mme Morwa motho ga a na gope kwa a ka latsang tlhogo ya gagwe gone.” (Mathaio 6:25; 8:20) A go tshwenyega ka dithoto go laola tsela e o akanyang ka yone le tsela e o itshwarang ka yone? Kana a botshelo jwa gago bo bontsha gore o batla Bogosi pele? Mme go tweng ka boikutlo jwa gago ka tirelo ya ga Jehofa? A bo tshwana le jwa Motlhomasekao wa rona e bong Jesu? Baebele e bontsha gore Jesu ga a ka a rera fela ka tlhoafalo mme gape o ne a supa tlhoafalo e e nonofileng ka makgetlo a le mantsi. (Johane 2:14-17) Mo godimo ga moo, a bo Jesu a ile a tlhoma sekao se se molemo jang ne malebana le lorato! Ebu, o ne a ntshetsa barutwa ba gagwe botshelo jwa gagwe! (Johane 15:13) A o etsa Jesu ka go bontsha bakaulengwe ba gago ba Bakeresete lorato? Kana a o letla gore bosaitekanelang jwa batho bangwe bo go kgoreletse go ba bontsha lorato?